Fem drenge er sigtet for hærværk på skolen, men de har ikke nødvendigvis haft noget med branden at gøre, understreger politiet.

En voldsom brand hærgede søndag aften den nedlagte folkeskole, Tjørnelyskolen, på Lillevangsvej i Greve.

Midt- og Vestsjællands Politi og brandvæsen var tilstede fra midt på eftermiddagen, og der blev arbejdet på højtryk for at slukke flammerne.

Natten til mandag kunne politiet meddele, at flammerne var slukket og efterslukningsarbejdet var i gang. Skolen er helt brændt ned.

Det oplyser vagtchef hos Midt- og Vestsjællands Politi Henrik Olesen.

- Vi er i gang med undersøgelserne nu, og vi vil først få svar i løbet af ugen på, hvad der er sket, siger han om den nedlagte skole på Lillevangsvej 48 i Greve, siger han.

Søndag eftermiddag er branden taget til. Foto: Lisbeth Davidsen / TV 2

Politiet kunne mandag morgen ikke sige, hvorvidt det formoder, at branden skulle være påsat.

Gruppe af drenge tilbageholdt

Klokken lidt over 20 søndag udsendte politiet en pressemeddelelse, hvor de oplyste, at syv teenagere er tilbageholdt i forbindelse med efterforskningen af branden.

Tjørnelyskolen i Greve mandag morgen. Branden blev slukket for få timer siden. Foto: Brian Lindhoff / TV 2

Ifølge vidner skulle teenagerne tidligere på dagen have knust ruder på den lukkede skole, lød det i meddelelsen.

Derfor var politiet til stede ved Tjørnelyskolen for at afhøre drengene, da der pludselig udbrød brand i skolens bygninger. Politiet tilkaldte derefter brandvæsnet, fremgår det

TV 2 var til stede, da drengene omkring 18-tiden blevet kørt væk med hænderne bundet på ryggen i strips.

Politi og brandvæsen har søndag travlt med at slukke en brand ved en nedlagt folkeskole i Greve. Video: Sabine Bøgeholdt

Søndag aften undersøgte Politiet stadig de tilbageholdte teenageres rolle i branden.

De syv drenge er alle blevet afhørt og løsladt igen. Politiet vil mandag morgen ikke kommentere, hvad der blev oplyst under afhøringerne.

Drengene er mellem 13 og 17 år og fra lokalområdet. De to yngste på 13 år kan ikke sigtes, da de er under den kriminelle lavalder på 15 år, oplyser politiet.

De resterende fem er sigtet for hærværk på grund af de knuste ruder. Det er endnu uvist, om de drengene har haft noget med branden at gøre.

Advarsel: - Gå indenfor

På Twitter opfordrede politiet omkring 17-tiden borgere i området til at gå indenfor, lukke døre og vinduer og standse ventilation.

Brand på Tjørnelyskolen, Lillevangsvej i Greve. Beboere i området skal gå indenfor, lukke døre og vinduer, standse ventilation. Alle skal holde sig væk fra området. Redningsberedskab og politi arbejder på stedet #politidk — Midt-Vestsj. Politi (@MVSJPoliti) March 24, 2019

- Alle skal holde sig væk fra området, skrev de.

Flere rækkehuse på Tjørnelyparken syd for den brændende skole er på grund af den kraftige røgudvikling blevet evakueret, oplyste politiet.

Tjørnelyskolen i Greve mandag morgen. Branden blev slukket i løbet af natten. Foto: Brian Lindhoff / TV 2

Brandslukning hele natten

Tidligere søndag lød det, at der ville gå to timer, før branden var slukket. Men 19.40 oplyste vagtchef Thomas Jørgensen til Ritzau, at branden formentlig først ville være slukket i løbet af mandag morgen.

- Det brænder stadig, og det kan vi forstå på redningsberedskabet, at det nok vil tage resten af natten. Vi ved endnu ikke, hvad der er årsagen til branden, fordi vi kan ikke undersøge det, før branden er slukket.

- Det brænder ganske godt over hele den gamle skole, sagde han.

Lukkede for over et år siden

Tjørnelyskolen er en nedlagt folkeskole, som blev lukket i 2017 i forbindelse med omprioritering af ressourcer lokalt.

Siden da er den stået tom og er ifølge sn.dk blevet brugt til blandt andet politi-øvelser.

Der gik cirka 350 elever på Tjørnelyskolen, før den lukkede.